Document ID: 32006D0338

ODLOČBA KOMISIJE
z dne 8. maja 2006
o dovoljenju Republiki Poljski, da v skladu z Direktivo Sveta 2002/53/ES na svojem ozemlju prepove uporabo nekaterih sort koruze iz skupnega kataloga sort poljščin
(notificirano pod dokumentarno številko C(2006) 1790)
(Besedilo v poljskem jeziku je edino verodostojno)
(2006/338/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2002/53/ES z dne 13. junija 2002 o skupnem katalogu sort poljščin (1), in zlasti člena 16(2)(b) Direktive,
ob upoštevanju naslednjega:
(1)
Komisija je v skladu s členom 17 Direktive 2002/53/ES v seriji C Uradnega lista Evropske unije v skupnem katalogu sort poljščin objavila nekatere vrste koruze.
(2)
Države članice v skladu s členom 16(1) navedene direktive zagotovijo, da od objave v skladu s členom 17 za seme sort, sprejetih v skladu z navedeno direktivo ali v skladu z načeli, ki ustrezajo tistim iz Direktive, ne veljajo tržne omejitve, ki zadevajo sorto.
(3)
Komisija je 24. junija 2005 na podlagi člena 16(2)(b) Direktive 2002/53/ES od Republike Poljske prejela zahtevek za prepoved uporabe in dajanja na trg semena sort koruze, ki niso primerne za gojenje na Poljskem. Ta zahtevek je sledil zahtevku za gensko spremenjene sorte koruze, ki bodo predmet druge odločbe.
(4)
9. decembra 2005 je Poljska poslala Komisiji seznam sort koruze, ki po njeni oceni niso primerne za gojenje na Poljskem. Ta seznam so poljski organi dopolnili z dopisom 9. januarja 2006. Poljska zahteva dovoljenje, da na svojem ozemlju za neomejen čas prepove vse sorte koruze s seznama.
(5)
Ob upoštevanju zadnjega stavka člena 16(2)(b), ki določa, da mora biti vsak tak zahtevek države članice vložen pred koncem tretjega koledarskega leta, ki sledi letu sprejetja zadevne sorte v skupni katalog, zahtevek Poljske v letu 2005 ne more zajemati sort, ki so bile sprejete v skupni katalog pred 1. januarjem 2002.
(6)
Iz razpoložljivih informacij za zadevne sorte je razvidno, da te sorte zaradi njihovega previsokega zrelostnega razreda, ki ustreza najmanj zrelostnemu razredu 350 indeksa FAO ali enakovrednemu zrelostnemu razredu, niso primerne za gojenje v nobenem delu Poljske. Zadevni klimatski in kmetijski dejavniki predstavljajo stalno oviro za gojenje teh sort na Poljskem.
(7)
Ob upoštevanju navedenega se zahteva Republike Poljske odobri na podlagi člena 16(2)(b) za sorte koruze, navedene v tej odločbi, vendar se zavrne za tiste sorte, ki so bile v skupni katalog sprejete pred 1. januarjem 2002.
(8)
Da Komisija lahko obvesti druge države članice in posodobi skupni katalog sort poljščin iz Direktive 2002/53/ES, mora Poljska obvestiti Komisijo, kdaj bo uporabljala dovoljenje, odobreno s to odločbo.
(9)
Ukrepi, predvideni s to odločbo, so v skladu z mnenjem Stalnega odbora za seme in razmnoževalni material za rastline v poljedelstvu, vrtnarstvu in gozdarstvu -
SPREJELA NASLEDNJO ODLOČBO:
Člen 1
Republiki Poljski se odobri, da na svojem celotnem ozemlju prepove uporabo sort koruze iz Priloge k tej odločbi.
Člen 2
Preostali del zahtevka Republike Poljske, ki zajema sorte koruze, sprejete v skupni katalog pred 1. januarjem 2002, se zavrne.
Člen 3
Da Komisija lahko obvesti druge države članice, mora Republika Poljska Komisiji sporočiti datum, od katerega uporablja dovoljenje iz člena 1.
Člen 4
Ta odločba je naslovljena na Republiko Poljsko.
V Bruslju, 8. maja 2006

Labels: 12
18
17
6